ཀུན་གྱིས་ཤེས་གསལ་ལྟར།འཛམ་གླིང་སྟེང་གི་སྟོབས་ལྡན་རྒྱལ་ཁབ་དག་ནི་ཆབ་སྲིད་དང་།དཔལ་འབྱོར།རིག་གནས།ཚན་རྩལ་སོགས་ཕྱོགས་གང་ཅིའི་ཐད་ནས་ཀྱང་ཧ་ཅང་སྔོན་ཐོན་དུ་ཕྱིན་འདུག་ཅིང་།རྒྱལ་ཁབ་འདི་དག་གི་སྤྱི་དམངས་ལ་དུས་རྒྱུན་སློབ་སྦྱོང་དང་དཔེ་ཀློག་བྱེད་པའི་གོམས་སྲོལ་བཟང་པོ་ཆགས་ཡོད།དཔེར་ན།ཡ་ཧུ་ད་པའི་རྒྱལ་ཁབ་ཡུ་སུ་ལིམ་ལ་མཚོན་ན་འཛམ་གླིང་གི་དཔེ་ཀློག་བྱེད་མཁན་ཆེས་མང་པོའི་རྒྱལ་ཁབ་ཅིག་ཡིན་ཞིང་།མི་རེས་ལོ་རེར་ཆ་སྙོམས་ཀྱིས་དེབ་༦༤ཀློག་གིན་ཡོད།རྒྱལ་ཁབ་འདིར་མ་སྙོམས་ཀྱིས་མི་༥༠༠ལ་དཔེ་མཛོད་ཁང་གཅིག་རེ་ཡོད།དེའི་རྒྱུ་མཚན་གྱིས་མི་གྲངས་ཁྲི་༦༠༠ཙམ་ལས་མེད་པའི་རྒྱལ་ཁབ་འདིར་ནོར་པེ་བྱ་དགའ་ཐོབ་མཁན་མི་༨ཡོད།དེའི་འཕྲོར་ཨ་རི་དང་།དབྱིན་ཇི།འཇར་པན།འཇར་མན།ཨུ་རུ་སུ་སོགས་རྒྱལ་ཁབ་དག་གི་སྤྱི་དམངས་ཀྱང་དཔེ་ཀློག་བྱེད་པ་ལ་ཧ་ཅང་དགའ།ཁོ་ཚོ་ལ་མཚོན་ན་དཔེ་ཀློག་བྱེད་པ་ནི་དུས་རྒྱུན་འཚོ་བའི་ཁྲོད་ཀྱི་ངལ་གསོ་སྟངས་ཤིག་དང་ལུས་སེམས་བདེ་ལ་འབབ་སྟངས་ཤིག་ཡིན།དེའི་དབང་གིས་རྒྱལ་ཁབ་འདི་དག་གི་སྲིད་འབྱོར་རིག་གསུམ་གྱི་འཕེལ་རྒྱས་ནི་འཛམ་གླིང་གི་ཆེས་སྔོན་གྲས་སུ་བསྐྱོད་བཞིན་ཡོད།ཡང་ཅིག་བཤད་ན་སྤྱི་དམངས་ཀྱི་དཔེ་ཀློག་བྱེད་ཚད་དེས་མི་རིགས་དེ་དང་རྒྱལ་ཁབ་དེའི་མ་འོངས་པ་ཐག་གིས་གཅོད་ནུས།རང་ཅག་ཁ་བའི་ལྗོངས་འདི་ལ་མཚོན་ནའང་སྔོན་བྱོན་ལོ་པན་རིམ་བྱོན་གྱི་བཀའ་དྲིན་ལ་བརྟེན་ནས་ཐུན་མོང་དང་ཐུན་མོང་མ་ཡིན་པའི་བཅུ་ཕྲག་རིག་གནས་ཀྱི་སྲོལ་བཏོད་ཡོད་ཅིང་།ལྷག་པར་དུ་ས་སྐྱ་པཎྜི་ཏ་མཆོག་ནས་རིག་པ་ནང་བར་འཆི་ཡང་བསླབ།།ཚེ་འདིར་མཁས་པར་མ་གྱུར་ཀྱང་།།སྐྱེ་བ་ཕྱི་མར་བཅོལ་བ་ཡི།།ནོར་ལ་རང་ཉིད་ལེན་དང་མཚུངས།།ཞེས་གསུངས་ཡོད་པ་འདིས་ནི་རང་ཅག་མི་རིགས་འདིའི་ཐོས་བརྩོན་གྱི་སྙིང་སྟོབས་ཤིག་དང་ཤེས་རིག་གི་དད་འདུན་ཞིག་མཚོན་ཡོད་པ་དང་།ཡང་མཁས་དབང་དགེ་འདུན་ཆོས་འཕེལ་མཆོག་གིས་རང་སྡེ་རིགས་ལ་ཞེན་པ་དཀར་པོའི་མདངས།།རང་བྱུང་སྙིང་གི་དབུས་ན་གནས་པ་འདིས།།རང་ཡུལ་ཁ་བ་ཅན་གྱི་རྗེ་འབངས་ལ།།རང་གི་ནུས་པས་སྲི་ཞུ་ཅུང་ཟད་སྒྲུབ།།ཅེས་པ་ནང་བཞིན་རང་ཅག་ཕྱི་རབས་པ་དག་གིས་གསེར་རིའི་ཕྲེང་བ་དང་མཚུངས་པའི་སྔོན་བྱོན་གོང་མ་དག་གི་སྙིང་སྟོབས་དང་།ལྷག་བསམ་འདི་མུ་མཐུད་ནས་དར་སྤེལ་དང་རྒྱུན་འཛིན་བྱས་ཏེ།མ་འོངས་པ་ན་རང་མི་རིགས་ལ་ཞབས་འདེགས་སྒྲུབ་ཐུབ་པའི་མི་ཞིག་བྱ་རྒྱུ་དང་།དཔེ་ཀློག་བྱེད་དོན་དེ་སློབ་ཐོན་ལག་ཁྱེར་ཙམ་ལོན་ཆེད་དང་ཕྱུག་པོར་ཆགས་ཆེད་ཙམ་མ་ཡིན་པར།ཞི་དུལ་བག་ཡོད་དང་སྤྲོ་སྣང་ལྡན་པ།བསམ་བློ་གཏོང་ཤེས་པ།མི་རིགས་ཀྱི་གདུང་འདེགས་ཀྱི་ཀ་བ་ལྟ་བུའི་མི་ཞིག་ཏུ་འགྱུར་ཆེད་ཡིན།